### Beslutning

Godkendt, med bemærkning om at der søges løsninger med udløb vinkelret på kysten.

### Sagsfremstilling

## Resume og sagens baggrund

Sommerhusejerne ved [adresse] har et ønske om, at udløbet af [adresse] graves lige ud og at det holdes frit ud i [adresse]. Der skal tages stilling til den videre proces.

## Indstillinger

Chefen for Plan, Byg og Miljø indstiller, at

1. Sukkerkanalens udløb holdes i overensstemmelse med regulativet, samt at
2. de nødvendige undersøgelser i forhold til Habitatdirektivet og Vandrammedirektivet  sættes i gang.

## Behandling

Teknik og Miljøudvalget.

## Sagsfremstilling

[adresse] løber fra [adresse] Å og ud i [adresse]. Ved store vandmængder i [adresse] og [adresse] løber vandet også ud gennem [adresse]. Ved varsling af forhøjet vandstand i [adresse], er der et stemmeværk i [adresse], som kan lukkes med planker og forhindre havvand i at trænge ind fra [adresse] og skabe oversvømmelser.

Regulativet for [adresse] Å beskriver Sukkerkanalens funktion. I store afstrømningssituationer i sommerperioden kan der åbnes for stemmeværket og aflejrede materialer i udløbet kan bortgraves. Det betyder at regulativet kun giver mulighed for at opgrave udløbet i store afstrømningssituationer om sommeren, hvor stemmeværket åbnes.

Kalundborg Kommune har hidtil haft en praksis med jævnligt at udgrave udløbet, men denne praksis er ikke i overensstemmelse med regulativet. Praksis har derudover været kun at grave selve udløbet frit og ikke ændre udløbets forløb. Stranden ved [adresse] er vokset, og der er kommet et længere stykke på selve stranden i sandstykket. Udløbet flytter sig mod syd, og det er tidligere observeret at 1-2 uger efter udgravning af udløbet, så har det flyttet sig sydpå.

Der har tidligere været handicap adgang til stranden via riste i sandet langs sydsiden af [adresse]. Det kan undersøges, om det er muligt at flytte handicapadgangen til nordsiden af [adresse] eller et andet sted på stranden.

Administrationen har undersøgt de muligheder der er i lovgivningen for udløbet af Sukkerkanalen, se bilag 1.

Vinkelret på kyst

Der er et ønske fra sommerhusejerne om at udløbet kommer vinkelret ud på kysten ligesom tidligere, dengang stranden var smallere. Kystdirektoratet, som bl.a. er myndighed i forhold til Strandbeskyttelseslinjen jf. Naturbeskyttelsesloven, har udtalt at jævnlig udgravning af selve udløbet er ok. Da udløbet i løbet af 14 dage kan flytte sig vil en fastholdelse af sukkerkanalen vinkelret på kysten kræve en jævnlig gravning af kanalen og ikke kun udgravning af udløbet. En sådan udgravning er væsentlig mere end en jævnlig udgravning af selve udløbet og vil kræve en ansøgning hos Kystdirektoratet.

Regulativets forhold til anden lovgivning

Regulativet giver kun mulighed for at opgrave i udløbet i perioder med store afstrømningssituationer i sommerperioden. Hyppigere udgravning eller anden ændret vedligeholdelsespraksis, f.eks. kunstigt at fastholde udløbet vinkelret på kysten, kræver en revision af regulativet.

Det er administrationens vurdering, at uanset den nuværende praksis med hyppige udgravninger af udløbet har stået på i mange år, vil den ikke kunne opretholdes som sædvanlig og lovlig drift. Det er endvidere administrationens vurdering, at en kunstig fastholdelse af udløbet vinkelret på kysten kan tænkes af påvirke resten af åsystemet og dermed også Natura 2000 området.

En regulativrevision af [adresse], og dermed også Sukkerkanalen, forudsætter en fuld miljøkonsekvensvurdering og en habitatkonsekvensvurdering af projektets virkninger på Natura 2000-området, som [adresse] Å er en del af. Denne vurdering er baseret på en række klagenævnsafgørelser indenfor især de sidste ti år, hvor klagenævnets praksis er entydig.

Den praksis for oprensning af udløbet, der er beskrevet i det gældende regulativ for [adresse], forudsætter en habitatkonsekvensvurdering af oprensningens virkninger på Natura 2000-området samt en vurdering i forhold til vandrammedirektivet.

Begge løsningsmuligheder kræver, at der indsamles måledata for vandløbssystemet samt udarbejdes en hydraulisk model.

Administrationens anbefaling

Administrationen anbefaler, at de nødvendige hydrauliske undersøgelser og vurderinger af den nuværende praksis i forhold til påvirkningen af Natura 2000 området og Bilag IV arterne sættes i gang sammen med de tilsvarende undersøgelser og vurderinger der skal foretages af hensyn til en mulig oprensning af [adresse] og [adresse].

Administrationen vil skulle indhyre eksterne konsulenter til at foretage de nødvendige vurderinger. Udgifterne hertil vil umiddelbart skulle afholdes indenfor vandløbsområdet, men vil påvirke prioriteringerne i området i et umiddelbart ukendt omfang. DEt forvenetes at udgifterne vil være væsentlige der er dog ikke indhentet tilbud.

## Økonomiske konsekvenser

Ingen.